ORDE do 2 de setembro de 2008 sobre a aprobación definitiva da modificación puntual do Plan Xeral de Ordenación Municipal do Concello da Coruña, relativa á adaptación ao trazado da terceira rolda de circunvalación.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/09/2008

O Concello da Coruña remite o proxecto de modificación puntual referido, solicitando a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (en diante LOUG).
Antecedentes.
1. O Plan Xeral de Ordenación Municipal (PXOM) do Concello da Coruña foi aprobado definitivamente o 19-10-1998, ao abeiro da Lei 1/1997, do 24 de marzo, do solo de Galicia, entón vixente.
2. A modificación é formulada polo Concello da Coruña, e, segundo se expresa no documento, ten por finalidade a adaptación do PXOM da Coruña ao trazado da terceira rolda de circunvalación da cidade, que se recolle no Plan sectorial da rede viaria aprobado polo Consello da Xunta, o 29-7-2004, así como o reaxustamento do límite entre os distintos solos rústicos da zona das Roñas, e a supresión da Área de Planeamento Remitido E10.01 Lugar A Grela-Bens.
3. A Dirección Xeral de Urbanismo, con data do 24-1-2007, emitiu informe previo á aprobación inicial da modificación; neste informe sinaláronse diversas deficiencias que debían ser corrixidas.
4. O Pleno do Concello da Coruña, en sesión de data 5-2-2007 acordou a aprobación inicial da modificación. No expediente sometido á aprobación inicial consta informe do equipo redactor municipal, con data do 29-2-2007, en relación coas deficiencias sinaladas no informe previo da Dirección Xeral de Urbanismo. O expediente estivo sometido a información pública logo de publicación de anuncios no DOG nº 33 do 15-2-2007 e nos xornais La Voz de Galicia, El Ideal Gallego e La Opinión os tres con data do 23-2-2007. Durante o prazo de exposición pública presentáronse un total de once (11) alegacións segundo consta no expediente.
5. No expediente constan os seguintes informes:
-Informe da Dirección Xeral de Patrimonio Cultural da Consellería de Cultura e Deporte con data do 26-3-2007, emitido en sentido favorable.
-Informes da Dirección Xeral de Obras Públicas da CPTOPT; con data do 19-3-2007 en sentido desfavorable, e con data do 15-11-2007 en sentido favorable, condicionado a que se inclúa no estudo económico e financeiro unha partida económica de 4.900.000  destinada ao incremento do custo respecto do previsto no proxecto de construción da terceira rolda xa aprobada.
-Por medio dunha Decisión do 3 de abril de 2007, a Dirección Xeral de Desenvolvemento Sostible da Consellería de Medio Ambiente e Desenvolvemento Sostible considerou que non é necesario someter esta modificación ao procedemento de avaliación ambiental estratéxica.
-Non consta a emisión de informe polo Ministerio de Defensa, o que segundo se sinala no expediente, foi solicitado o 27-2-2007.
6. O expediente foi aprobado provisionalmente polo Pleno municipal o 10-12-2007.
7. Por afectar a zonas verdes cualificadas polo planeamento vixente, de conformidade co artigo 94.4º da LOUG, o expediente foi sometido a informe da Comisión Superior de Urbanismo de Galicia, que o emitiu en sentido favorable o 3-4-2008.
Fundamentación.
De conformidade cos artigos 89 e 93.4º da LOUG, e co artigo 1 de Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
Con esta data, a Dirección Xeral de Urbanismo eleva un informe proposta de resolución no que se fan as seguintes consideracións, logo de analizar a documentación remitida polo concello:
1. Considérase xustificada a formulación da modificación no que se refire á adaptación das determinacións do plan xeral afectadas polo trazado da terceira rolda, así como a adaptación á LOUG das diferentes categorías de solo rústico afectadas polo dito trazado (disposición transitoria primeira 1.g) da LOUG), pois responde á necesaria adaptación do planeamento ao contido dun instrumento de ordenación do territorio (Plan sectorial da rede viaria da comarca da Coruña), conforme o establecido na Lei 10/1995, do 23 de novembro, de ordenación do territorio de Galicia e no Decreto 80/2000, polo que se regulan os plans e proxectos sectoriais de incidencia supramunicipal.
2. A vista do informe municipal do 29 de xaneiro de 2007 e dos informes as alegacións previos á aprobación provisional, considéranse acreditadas as razóns de interese público exixidas polo artigo 94.1º da LOUG no que atinxe aos outros cambios non vencellados directamente co trazado da terceira rolda: a supresión da APR-E10.01, a modificación de grao 2 polo grao 3 dentro da norma zonal 9 no ámbito da dita APR e a modificación da norma zonal 9 grao 2 pola norma zona 6 no lugar do Bosque.
3. Sinaladamente, o ámbito da APR-E10.01, que no PXOU de 1985 da Coruña estaba clasificado como solo urbano de uso industrial, está no PXOM vixente de 1998, clasificado como solo urbano consolidado, constando nos planos de ordenación a ordenanza 9.2 e cunha ficha de Plan especial de infraestruturas, co obxectivo de mellorar a accesibilidade ás parcelas industriais situadas ao sur da avda. de Arteixo, para alargar o viario existente e na que se di que as condicións de edificación se rexerán pola norma zonal 9.2, industrial comercial. Entre as condicións de edificación desta norma zonal (art. 7.2º.9 das normas Urbanísticas)uestán as relativas á alineacións e rasantes, parcela mínima, ocupación e recuamentos, condicións estéticas e edificabilidade (2,1 m2/m2 de parcela neta), cumprindo a citada ordenación a exixencia do artigo 11 b) da Lei 1/1997, do solo de Galicia -vixente cando se aprobou o PXOU de 1998- de conter o PXOM as determinacións correspondentes a asignación de usos,
tipoloxías pormenorizadas e niveis de intensidade. Na modificación proposta mantense para o ámbito a clasificación e categoría de solo urbano consolidado, rexido pola ordenanza 9, nos graos 2 e 3, este incorporando a estimación de alegacións producidas na fase de información pública, e suprímese a necesidade de formular un Plan especial de infraestruturas. Visto o expediente tramitado polo concello, constátase a xustificación da supresión da necesidade de formular un Plan especial de infraestruturas polo cambio lexislativo introducido pola LOUG con respecto á Lei 1/1997, non prevéndose na lexislación agora vixente a posibilidade de delimitar polígonos en solo urbano consolidado e, polo tanto, non permitíndose tampouco neste tipo de solos a repartición de beneficios e cargas por procedementos de equidistribución, polo que o concello substitúe o citado Plan especial por accións aisladas en solo urbano consolidado, que se incorporan coa modificación proposta. No que atinxe á estimación
de alegacións no senso de aplicar o grao 3 da norma Zonal 9 en lugar do grao 2, conforme a redacción dada a esta normativa pola modificación do PXOM aprobada con data do 29-6-2007, xustifícase a decisión do concello con base nos informes ás citadas alegacións, non significando o citado cambio unha modificación substancial da ordenación ao tratarse dun cambio de grao dentro dunha mesma norma zonal, relativa a actividades económicas, non producíndose una modificación substancial de tipoloxía, nin de usos, nin da edificabilidade neta de parcela.
4. En consecuencia, enténdense debidamente xustificadas as modificacións propostas.
5. O proxecto de modificación non especifica coa debida precisión os cambios que implica a nova ordenación no sector S-3, de solo urbanizable, xa que o incremento da superficie destinada a sistema xeral viario obriga á alteración da ficha deste sector, polo que se debe considerar modificada a ficha no senso de que a superficie destinada a sistema xeral viario e a de 50.010 m2, tal como consta na páxina 13 da Memoria de documento aprobado provisionalmente.
6. O proxecto establece a categoría de solo rústico de protección de infraestruturas ao solo da rolda que descorre por solo rústico. Non obstante esta categoría de solo rústico debe incluír como mínimo todos os terreos non susceptibles de transformación ata a liña de edificación (30 m desde a aresta exterior da explanación segundo artigo 35 da Lei 4/1994).
Resolución.
Visto canto antecede, de acordo co disposto no artigo 85.5º a) da LOUG, resolvo:
Primeiro: aprobar definitivamente a modificación puntual do Plan Xeral de Ordenación Municipal do Concello da Coruña para a adaptación ao trazado da terceira rolda de circunvalación, coas seguintes determinacións e precisións:
-A superficie destinada a sistema xeral viario no sector S-3 , tal como consta na páxina 13 da Memoria de documento aprobado provisionalmente a de 50.010 m2, que se reflectirá na correspondente ficha do sector.
-A clasificación de solo rústico de protección de infraestruturas abranguerá non só os terreos afectados polo trazado da terceira rolda, senón tamén todos os terreos non susceptibles de transformación ata a liña de edificación (30 m desde a aresta exterior da explanación, segundo o artigo 35 da Lei 4/1994).
Segundo.-De conformidade co disposto no artigo 92 da LOUG e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación do Plan Xeral de Ordenación Municipal aprobada definitivamente.
Terceiro.-Notifíquese esta orde ao concello e publíquese no Diario Oficial de Galicia.
Contra esta orde, que pon fin á vía administrativa, cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 2 de setembro de 2008.
María José Caride Estévez
Conselleira de Política Territorial, Obras Públicas e Transportes